กรมประมงจับมือเกษตรกรพลิกฟื้นกุ้งไทย ให้มีคุณภาพปลอดภัย เพื่อก้าวไกลสู่ความยั่งยืนในงาน วันกุ้งจันท์ ครั้งที่ 26
นายเฉลิมชัย สุวรรณรักษ์ อธิบดีกรมประมง กล่าวสุนทรพจน์ในพิธีเปิดงาน "วันกุ้งจันท์" ครั้งที่ 26 ภายใต้หัวข้อ “พลิกฟื้นกุ้งไทย คุณภาพปลอดภัย ก้าวไกลสู่ความยั่งยืน” จังหวัดจันทบุรี ในระหว่างวันที่ 19 - 20 มีนาคมนี้ ว่า นับเป็นการเปิดเวทีให้ผู้เกี่ยวข้องในวงการอุตสาหกรรมกุ้งทะเลทุกภาคส่วนได้ร่วมกันแลกเปลี่ยนความรู้และประสบการณ์ทางวิชาการ เทคโนโลยี และนวัตกรรม รวมถึงกลยุทธ์ทางด้านการตลาด โดยกรมประมงพร้อมจะร่วมสนับสนุนและผลักดันให้เกษตรกรสามารถสร้างผลผลิตเพื่อรองรับความต้องการของตลาดและกลับมาผงาดในเวทีโลกได้อีกครั้ง ตามที่ได้วางเป้าหมายในการเร่งฟื้นฟูอุตสาหกรรมการเพาะเลี้ยงกุ้งทะเลให้มีผลผลิตปริมาณ 400,000 ตัน ภายในปี 2566 ภายใต้บริบทความท้าทายของปัญหาต่างๆ ที่เกษตรกรเผชิญอยู่ในขณะนี้ โดยเชื่อมั่นว่า ประเทศไทย ยังมีข้อได้เปรียบทางประสบการณ์และความสามารถของพี่น้องเกษตรกรผู้เพาะเลี้ยงกุ้งทะเล ประกอบกับการมีเทคโนโลยีเลี้ยงกุ้งที่ทันสมัย ซึ่งจะช่วยให้ผลผลิตกุ้งทะเลของไทยมีปริมาณเพิ่มขึ้นได้ตามที่คาดการณ์ไว้ อีกทั้งในด้านการแปรรูปและส่งออก ผู้ประกอบการห้องเย็นและโรงงานแปรรูปของไทยมีศักยภาพสูงในการผลิตสินค้าและผลิตภัณฑ์กุ้งทะเล ซึ่งเป็นที่ยอมรับของผู้บริโภคและเป็นที่ต้องการของตลาดโลก โดยกรมประมงจะเน้นส่งเสริม/ควบคุมกระบวนการผลิตสินค้ากุ้งทะเลทั้งระบบ ให้มีคุณภาพ ปลอดภัย ใส่ใจสิ่งแวดล้อม เพื่อรักษามาตรฐานการผลิตให้เป็นไปตามระบบสากล ภายในงานมีการสัมมนาในหัวข้อที่น่าสนใจ อาทิ อนาคตอุตสาหกรรมกุ้งไทย ปี 65 การบริหารความเสี่ยงในการเลี้ยงกุ้งด้วยวูก้า (VUCA) แนวทางการผลิตให้ตรงทิศทางตลาดกุ้งไทย - กุ้งโลก การประยุกต์ผลงานวิจัยปรับใช้ในการเลี้ยงจริง เป็นต้น